<classify> RAIS John Magufuli amewataka wakurugenzi watendaji wa halmashauri za wilaya, miji, jiji na manispaa nchini kuhakikisha fedha zinazotumwa kwenye halmashauri zao zinatumika kutekeleza na kufanikisha malengo na si kinyume.Ametoa maagizo hayo wakati akifungua Kituo cha Afya cha Madaba mkoani Ruvuma na kwa uzinduzi huo alikuwa akihitimisha ziara yake ya kikazi mkoani humo iliyoanza tangu Aprili 4, mwaka huu.Kaimu Mkuu wa Mkoa wa Ruvuma ambaye ni Mkuu wa Mkoa wa Lindi, Godfrey Zambi alisema kituo kimegharimu Sh milioni 665 na Sh milioni 445 zimetumika katika ujenzi na Sh milioni 220 kununulia vifaa vya kituo hicho.Rais Magufuli alisema fedha zilizokuwa zikitoka wizarani kwenda halmashauri kutekeleza miradi ya maendeleo ikiwemo sekta ya afya zilikuwa zikiliwa na kukwamisha juhudi za serikali kuwaletea wananchi maendeleo kuboresha huduma za afya.Wakati akiwataka ma-DED wa halmashauri kusimamia vyema matumizi ya fedha za miradi ya maendeleo, Rais Magufuli jana alitengua uteuzi wa DED wa Halmashauri ya Wilaya ya Nyasa, Dk Oscar Mbyuzi na kumteua Jimson Mhagama kuchukua nafasi hiyo katika uteuzi ambao ulianza mara jana hiyo.Tunataka nchi ipasue anga kimaendeleo katika sekta zote, nawaagiza wakurugenzi wa halmashauri, kuhakikisha fedha zinazotolewa za afya kwa ajili ya kujenga vituo vya afya na hospitali, lazima zitumike katika lengo hilo hilo, siku za nyuma siyo kwamba fedha zilikuwa haziji, zilikuwa zinakuja lakini zilikuwa zinaliwa kwenye halmashauri, amesema Rais Magufuli.Kwa kuwa sekta ya afya ni muhimu kwa maendeleo ya Taifa, Rais Magufuli alisema watu wasiyo na afya njema huwa ni gharama kubwa kwa nchi.Alisema kwa mujibu wa ripoti ya Shirika la Afya Duniani WHO, nguvu kazi iliyopotea kwa sababu ya magonjwa barani Afrika ni sawa na saa milioni 630.Alisema kwa mujibu wa ripoti hiyo ya WHO, endapo nchi za Afrika zisipowekeza vizuri kwenye masuala ya afya, zitapoteza wastani wa Dola za Marekani trilioni 2.4 kwa mwaka.Kutokana na ripoti hiyo, Rais Magufuli alisema ndiyo maana serikali yake iliamua kuwekeza kikamilifu katika sekta ya afya. Aidha, Rais Magufuli aliwashukuru Washirika wa Maendeleo ikiwemo Canada, Ireland, Switzerland, Korea, Benki ya Dunia, Shirika la Umoja wa Mataifa la Kuhudumia Watoto Unicef, Denmark na Taasisi ya Mkapa Mkapa Foundation kwa kuchangia katika maendeleo ya sekta ya afya kupitia Mfuko wa Afya wa Pamoja, lakini kwa Kituo cha Afya cha Madaba, wamechangia zaidi ya Sh milioni 400.Waziri wa Afya, Maendeleo ya Jamii, Jinsia na Watoto, Ummy Mwalimu alisema bajeti ya dawa kupitia Bohari ya Dawa MSD kabla ya Serikali ya Awamu ya Tano kuingia maadarakani mwaka 2015, Ruvuma ilikuwa inapata bajeti ya Sh milioni 845, lakini kwa sasa bajeti hiyo imeongezwa hadi kufikia Sh bilioni 3.Kuhusu kutatua changamoto ya wahudumu wa afya, alisema serikali iliajiri wahudumu wa afya zaidi ya 10,000 mwaka uliopita na kati yao, wahudumu 290 walipelekwa Ruvuma na wahudumu 22 kati ya 290, walipelekwa Madaba.Akizungumza kwa niaba ya washirika wenzake wa maendeleo, Balozi wa Denmark nchini, Einar Jensen alisema kupitia Mfuko wa Afya wa Pamoja, wamechangia Sh bilioni 170 kuboresha sekta ya afya nchini na asilimia 90 ya fedha hizo zimepelekwa katika hospitali za wilaya, vituo vya afya na zahanati ili kusaidia kutoa huduma bora.  <topic>: KITAIFA 